ಬೇಹುಗಾರಿಕೆ ಭೀತಿ – 11 ಚೀನಾ ಬ್ರ್ಯಾಂಡ್ ಮೂಬೈಲ್ ಬಳಸದಂತೆ ಸೈನಿಕರಿಗೆ ಸಲಹೆ

ನವದೆಹಲಿ: ಚೀನಾ (China) ಬ್ರ್ಯಾಂಡ್‍ಗಳ ಮೂಬೈಲ್ ಬಳಸದಂತೆ ಮಿಲಿಟರಿ ಗುಪ್ತಚರ ಸಂಸ್ಥೆಗಳು ಸೈನಿಕರಿಗೆ ಸಲಹೆ ನೀಡಿವೆ. ಆಪ್‍ಗಳು ಮಾತ್ರವಲ್ಲದೇ ಮೂಬೈಲ್ ಮೂಲಕವೂ ಚೀನಾ ಬೇಹುಗಾರಿಕೆ (Spyware) ನಡೆಸುವ ಸಾಧ್ಯತೆ ಹಿನ್ನೆಲೆ ಮಾರ್ಚ್ ಅಂತ್ಯದೊಳಗೆ ಮೂಬೈಲ್ ಬದಲಿಸುವಂತೆ ಸೈನಿಕರಿಗೆ ಸಲಹೆ ನೀಡಲಾಗಿದೆ.

ವಾಸ್ತವಿಕ ನಿಯಂತ್ರಣ ರೇಖೆಯಲ್ಲಿ ಭಾರತ (India) ಮತ್ತು ಚೀನಾ ನಡುವೆ ಹೆಚ್ಚುತ್ತಿರುವ ಬಿಕ್ಕಟ್ಟಿನ ಮಧ್ಯೆ ಭಾರತೀಯ ಸೈನಿಕರಿಗೆ ಈ ಮಹತ್ವದ ಸಲಹೆ ನೀಡಲಾಗಿದೆ. ವಿಶೇಷವಾಗಿ ಎಲ್‍ಎಸಿಯಲ್ಲಿ ಕರ್ತವ್ಯದಲ್ಲಿರುವ ಸೈನಿಕರು ಕೂಡಲೇ ಚೀನಾ ಮೂಲದ ಮೊಬೈಲ್ ಬಳಸದಂತೆ ಎಚ್ಚರಿಕೆ ನೀಡಿದೆ. ಇದನ್ನೂ ಓದಿ: ನೌಕಾಸೇನೆಯ ಹೆಲಿಕಾಪ್ಟರ್ ತುರ್ತು ಭೂಸ್ಪರ್ಶ; ಮೂವರು ಪೈಲೆಟ್‌ಗಳ ರಕ್ಷಣೆ

ಒನ್‍ಪ್ಲಸ್ (OnePlus), ಒಪ್ಪೋ (Oppo), ರಿಯಲ್ ಮೀ (Realme) ಸೇರಿದಂತೆ ಮಾರುಕಟ್ಟೆಯಲ್ಲಿರುವ 11 ಚೀನಾದ ಪ್ರಸಿದ್ಧ ಮೊಬೈಲ್ ಬ್ರ್ಯಾಂಡ್‍ಗಳ ಬಳಕೆಯಿಂದ ದೂರವಿರಲು ಸೂಚಿಸಿದೆ. ಸೈನಿಕರ ಕುಟುಂಬಸ್ಥರು ಈ ಬ್ರ್ಯಾಂಡ್ ಮೂಬೈಲ್‍ಗಳನ್ನು ಬಳಸದಂತೆ ಕೋರಲಾಗಿದೆ.

ಗಾಲ್ವಾನ್ ಕಣಿವೆ (Galwan valley) ಘರ್ಷಣೆಯ ನಂತರ, ಭಾರತ ಸರ್ಕಾರವು ಹಲವು ಚೀನೀ ಮೊಬೈಲ್ ಅಪ್ಲಿಕೇಶನ್‍ಗಳನ್ನು ನಿಷೇಧಿಸಿತ್ತು. ಆದರೆ ಅಪಾಯ ಅಪ್ಲಿಕೇಶನ್‍ಗಳಿಗೆ ಸೀಮಿತವಾಗಿಲ್ಲ. ಫೋನ್‌ಗಳಿಂದಲೂ ಅಪಾಯವಿರುವ ಬಗ್ಗೆ ತಜ್ಞರು ಅನುಮಾನಿಸಿದ್ದಾರೆ. ಫೋನ್ ಮೂಲಕ ಬೇಹುಗಾರಿಕೆ ಅಥವಾ ಸೂಕ್ಷ್ಮ ಮಾಹಿತಿಯನ್ನು ಸಂಗ್ರಹಿಸಲು ಚೀನಾ ಬಳಸಬಹುದಾದ ಸಾಧ್ಯತೆಯಿದೆ ಎಂದು ತಜ್ಞರು ಅಭಿಪ್ರಾಯಪಟ್ಟಿದ್ದಾರೆ. ಇದನ್ನೂ ಓದಿ: ಇಂಡಿಗೊ ವಿಮಾನದಲ್ಲಿ ಸಿಗರೇಟ್ ಸೇದಿ ಆತಂಕ ತಂದೊಡ್ಡಿದ ಯುವತಿ